1. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Законот за земјоделство и рурален развој беше донесен и објавен во Службен весник на Република Македонија бр.49 на 12 април 2010 година, а на истиот закон се направени измени и дополни кои се објавени во Службен весник на Република Македонија бр. 53/2011, 126/2012, 15/2013, 69/2013, 106/2013, 177/2014, 25/2015, 73/15, 83/15, 154/15, 11/16, 53/16, 120/16, 163/16, 74/17 и 83/18.

 Согласно измената и дополнувањето на Законот за земјоделство и рурален развој објавена во Службен весник на Република Македонија бр.83/2015 членот 99 беше изменет и дополнет со одредби за максималната висина на помошта за исплата на загуби предизвикани од природни непогоди и неповолни климатски настани од утврдената загуба на приходот од продажба на земјоделски растенија и животни на земјоделски имот и штети на стакленици и пластеници, основ за утврдување на висината на помошта со годишните програми за земјоделство и рурален развој и беше додаден член 99-б со кој беше даден основ за Одлуката за утврдување на дополнителна помош за исплата на загуби предизвикани од природни непогоди и неповолни климатски настани, за правните и физичките лица кои не се корисници на средства согласно член 14 од Законот за земјоделство и рурален развој, односно не се запишани во единствениот регистар на земјоделски стопанства.

 Во Закон за земјоделство и рурален развој, со членовите 99 и 99-б („Службен весник на Република Македонија“ бр.49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 54/15, 11/16, 53/16, 120/2016, 163/2016 и 74/17) и Уредбата за утврдување на неповолниот климатски настан утврдување на настанатата штета, пресметување на загуба на приход од продажба на земјоделски растенија и животни, штети на стакленици и пластеници, пресметка на штетата и постапката за исплата на помош („Службен весник на Република Македонија“ бр.43/13), поставена е правна рамка со која е регулирано доделувањето на државна помош за загуби предизвикани од природни непогоди и неповолни климатски настани во земјоделството од програмите на МЗШВ, во процент не повисок од 100%.

 Утврдувањето на неповолен климатски настан се врши врз основа на извештајот од Управата за хидрометеоролошки работи за метеоролошка состојба, додека поднесувањето на барањата за утврдување на штетата е во подрачните единици на Министерството за земјоделство, шумарство и водостопанство. Увидот на лице место го вршат стручни комисии од Министерството за земјоделство, шумарство и водостопанство (формирани со решение на министерот), а проценките се изготвуваат од страна на овластени проценители и согласно Закон за процени, односно од страна на Бирото за судски вештачења. Исплатата на проценетата штета ја врши Агенцијата за финансиска поддршка во земјоделството и руралниот развој.

 Средствата за исплата на оваа помош беа обезбедувани согласно мерките за помош за загуби предизвикани од природни непогоди и неповолни климатски настани согласно Програмите за финансиска поддршка во земјоделството за 2015, 2016, 2017 и 2018 година.

|  |  |  |  |  |
| --- | --- | --- | --- | --- |
| Годишна програма | Број на мерка | % на помош | Предвидени средства во денари | Реализирани средства во денари |
| 2015 | 6-а и 6-б | 100% за непогоди во 2015 г. | 400.000.000 | 377.087.000 |
| 2016 | 7, 7-а, 8 и 8-а | 100% за непогоди во 2015 и 2016 г. | 185.500.000 | 278.105.000 |
| 2017 | 7, 7-а, 8 и 8-а | 100% за непогоди во 2016 г. | 30.000.000 | 14.940.000 |
| 2018 | 7, 7-а, 8 и 8-а | 100% за непогоди во 2016 г.10% за непогоди во 2017 г. | 280.000.000 | 272.157.000 |
| Вкупно средства |  |  | 895.500.000 | 942.289.000 |

Од прегледот може да се види дека согласно Годишните Програми за финансиска поддршка во земјоделството за 2015, 2016, 2017 и 2018 година се предвидени повеќе мерки за помош за загуби предизвикани од природни непогоди за неповолни климатски настани (ран пролетен мраз, град, пороен дожд, поплава и сл.) кои се случиле во 2015, 2016 и 2017 година со висина на помош од 100% за 2015 и 2016 година а за 2017 година со висина на помош од 10%.

Вкупно биле предвидени околу 900 милиони денари а се реализирани околу 942,3 милиони денари или за 42,3 милиони денари повеќе од предвидените средства.

Министерството за земјоделство, шумарство и водостопанство во неколку информации до Владата на Република Македонија укажуваше на проблемите со кои се соочува заради одвојувањето на големи буџетски средства за исплата на помош за загуби предизвикани од неповолни климатски настани како по основ на Законот за земјоделство и рурален развој така и по основ на Законот за заштита и спасување.

Овој предлог е изработен врз основа на задолжение од 98-та седница на Владата на Република Македонија одржана на 30.10.2018 година.

Поради горе наведеното, се предлага донесување на Предлог на Закон за изменување на Законот за земјоделство и рурален развој.

1. ЦЕЛИ, НАЧЕЛА И ОСНОВНИ РЕШЕНИЈА

 Целта на предложените измени на законот е да се изврши целосно бришење на законските одредби согласно член 99 Помош за загуби предизвикан од природни непогоди и неповолни климатски настани е помош на земјоделски стопанства за загубите на земјоделски растенија и животни на земјоделски имот, како и за штети на стакленици и пластеници предизвикани од неповолни временски настани и член 99-б Дополнителна помош за исплата на загуби предизвикани од природни непогоди и неповолни климатски настани за лицата кои не се корисници на средства согласно членот 14 од овој закон.

 Воедно, тоа повлекува и укинување на Уредбата за утврдување на неповолниот климатски настан утврдување на настанатата штета, пресметување на загуба на приход од продажба на земјоделски растенија и животни, штети на стакленици и пластеници, пресметка на штетата и постапката за исплата на помош („Службен весник на Република Македонија“ бр.43/13), одвојување на програмски средства по годишните програми за финансиска поддршка во земјоделството, како и исплата на регистрираните земјоделски стопанства како и земјоделските домаќинства за кои е утврден износот на средствата за помошта од страна на општинските комисии за процена на штети и овластените проценители, иако ги немаат подмирено финансиските обврски кон Министерството за земјоделство, шумарство и водостопанство.

1. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

 Предлогот на законот предизвикува позитивни финансиски импликации врз Буџетот на Република Македонија кои беа издвојувани согласно годишните Програми за финансиска поддршка во земјоделството за 2015, 2016, 2017 и 2018 година, поради напуштање на исплатата на државна помош и дополнителна помош за загуби предизвикани од природни непогоди и неповолни климатски настани согласно членовите 99 и 99-б на овој закон според која обесштетувањето беше со 100% покривање на загубата на приходот, со исклучок на штетите во 2017 година кога обесштетувањето беше 10%.

Истата би се исплаќала согласно Законот за заштита и спасување како што била до 2015 година пред донесувањето на членовите 99 и 99-б од овој закон кои сега се предлага да се бришат, кога обесштетувањето не достигнувало повеќе од 30%.

 Проценетото финансиско оптоварување за администрирање на целиот процес изнесуваше околу 200.000 Евра, на што треба да се додаде и оптоварувањето на човечките капацитети. По однос на ангажираноста на човечки ресурси се напоменува дека само во 2017 година беа ангажирани вработени од 35 подрачни единици на МЗШВ, од 30 единици на Агенцијата за поттикнување на развојот на земјоделството и 30 општини заради формирање на 103 комисии за утврдување на штетите кои се случија во текот на 2017 година на терен, при што беа ангажирани околу 412 лица.

Од страна на подрачните единици на МЗШВ беа обработени 17.500 барања од страна на земјоделски стопанства кои имаа штети на земјоделски имот, ист број на записници за увид на терен и беа внесени и обработени детално за сите земјоделски стопанства податоците кои им беа потребни на Бирото за судски вештачења заради изработката на пресметка на загуба за секое земјоделско стопанство од страна на овластени проценители.

Бирото за судски вештачења во 2017 година ангажираше овластени проценители за кои вкупниот надоместок за извршената процена изнесуваше околу 10 милиони денари.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИНОТ НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Предлогот на законот нема да предизвика повлекување на посебни финансиски средства или други материјални обврски од други субјекти.

V. СКРАТЕНА ПОСТАПКА ЗА ДОНЕСУВАЊЕ НА ПРЕДЛОГ ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗЕМЈОДЕЛСТВО И РУРАЛЕН РАЗВОЈ

Со оглед на тоа што не се работи за обемен и сложен закон, согласно член 170 од Деловникот на Собранието на Република Македонија се предлага овој закон да се донесе по скратена постапка.

**ПРЕДЛОГ НА ЗАКОН ЗА ИЗМЕНУВАЊЕ НА**

**ЗАКОНОТ ЗА ЗЕМЈОДЕЛСТВО И РУРАЛЕН РАЗВОЈ**

**Член 1**

Во Законот за земјоделство и рурален развој („Службен весник на Република Македонија“ бр.49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17 и 83/18) во членот 7 во ставот (4) бројот „99“ се брише.

**Член 2**

Во членот 14 во ставовите (2) и (3) зборовите „освен корисниците на помош за загуби предизвикани од приподни непогоди и неповолни климатски настани и корисниците на дополнителна помош за исплата на загуби предизвикани од природни непогоди и неповолни климатски настани“ се бришат.

**Член 3**

Членовите 99 и 99-б се бришат.

**Член 4**

Започнатите постапки за помош за загуби предизвикани од природни непогоди и неповолни климатски настани и дополнителна помош за исплата на загуби предизвикани од природни непогоди и неповолни климатски настани до денот на влегувањето во сила на овој закон, ќе завршат согласно со Законот за земјоделство и рурален развој („Службен весник на Република Македонија“ бр.49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17 и 83/18).

**Член 5**

Овој закон влегува во сила осмиот ден од денот на објавувањето во „Службен Весник на Република Македонија“.

**ОБРАЗЛОЖЕНИЕ НА ПРЕДЛОГОТ НА ЗАКОНОТ**

**I.ОБЈАСНУВАЊЕ НА СОДРЖИНАТА НА ОДРЕДБИТЕ ОД ПРЕДЛОГОТ НА ЗАКОНОТ**

Со предложените изменi на постоечкиот Закон за земјоделство и рурален развој се врши изменување на членовите 7, 14, 99 и 99-б од постоечкиот закон и тоа:

Со членот 1 од оваа измена се предлага да се брише членот 99 како основ за утврдување на мерки за доделување на државна помош согласно годишните програми за финансиска поддршка во земјоделството.

Понатаму со членот 2 се предлага бришење на исклучокот за корисниците на помош за загуби предизвикани од приподни непогоди и неповолни климатски настани и корисниците на дополнителна помош за исплата на загуби предизвикани од природни непогоди и неповолни климатски настани утврден во ставовите 2 и 3 од членот 14 од постоечкиот закон со кои корисниците на средствата од Програмата за финансиска поддршка во земјоделството за 2017 година и Програмата за финансиска поддршка во земјоделството за 2018 година и Програмата за финансиска подршка на руралниот развој за 2017 година и Програмата за финансиска подршка на руралниот развој за 2018 година, не треба да ги имаат подмирено сите финансиски обврски утврдени во членот 14-а став (2) од овој закон и истите треба да ги подмират под услови и начин пропишани со член 14-а од овој закон. Истите се по основ на закуп за користење на државно земјоделско земјиште; закупнина за користење на државни пасишта; воден надомест; концесија на рибите за стопански и рекреативен риболов; концесија за давање на дивечот во ловиштата на користење и даноци и придонеси за кои е надлежна Управата за јавни приходи.

Со предлогот од членот 3 на оваа измена се бришат законските основи за доделување на државна помош за исплата на загуби предизвикани од природни непогоди и неповолни климатски настани кои беа воведени согласно измената на Законот за земјоделство и рурален развој објавена во Службен весник на РМ бр. 83/2015, а со тоа се укинува и Уредбата за утврдување на неповолниот климатски настан утврдување на настанатата штета, пресметување на загуба на приход од продажба на земјоделски растенија и животни, штети на стакленици и пластеници, пресметка на штетата и постапката за исплата на помош.

Со членот 4 од оваа измена се предлага започнатите постапки за помош за загуби предизвикани од природни непогоди и неповолни климатски настани и дополнителна помош за исплата на загуби предизвикани од природни непогоди и неповолни климатски настани до денот на влегувањето во сила на овој закон, да завршат согласно со Законот за земјоделство и рурален развој („Службен весник на Република Македонија“ бр.49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17 и 83/18).

Со членот 5 се предлага законските измени да стапат во сила осмиот ден од денот на нивното објавување во „Службен Весник на Република Македонија“.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија во Предлог на законот за изменување на Законот за земјоделство и рурален развој, се меѓусебно поврзани со одделни законски решенија од постојниот закон и како целина треба да се постигне поквалитетно, порационално и ефикасно применување на законот.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Решението кое се нуди со бришењето на членовите 99 и 99-б од постоечкиот закон ќе предизвика позитивни финансиски импликации на буџетот на Република Македонија, поради напуштање на исплатата на државна помош и дополнителна помош за загуби предизвикани од природни непогоди и неповолни климатски настани согласно членовите 99 и 99-б на овој закон според која обесштетувањето беше со 100% покривање на загубата на приходот, со исклучок на штетите во 2017 година кога обесштетувањето беше 10%.

Истата би се исплаќала согласно Законот за заштита и спасување како што била до 2015 година пред донесувањето на членовите 99 и 99-б од овој закон кои сега се предлага да се бришат, кога обесштетувањето не достигнувало повеќе од 30%.

Се очекува да се намалат расходите за штетите предизвикани од временските непогоди директно исплатени од буџетот на Република Македонија и истите да се димензионираат во рамките на обезбедените средства со буџетите на општините.

Зголемен интерес за земјоделско осигурување кој е еден од најдобрите инструменти за ублажување на економското влијание врз земјоделците како резултат на климатските промени кој во изминатиот период беше избегнуван поради високото покривање на загубата на приходот кај земјоделските стопанства.

**IV.ОДРЕДБИ НА ПОСТОЈНИОТ ТЕКСТ ШТО СЕ МЕНУВААТ И ДОПОЛНУВААТ**

Во Предлог на Законот за изменување на Законот за земјоделство и рурален развој во однос на постоечкиот Закон за земјоделство и рурален развој се менуваат следните членови:

Национални програми

Член 7

(1) Владата донесува национална програма за развој на земјоделството и рурален развој, за период од пет години.

(2) Националната програма од ставот (1) на овој член особено содржи:

- инструменти и мерки и активности за спроведување на мерките,

- временски распоред и рокови за спроведување и

- индикативна финансиска рамка за нивно спроведување.

(3) Владата на предлог на министерот донесува годишна програма за финансиска поддршка во земјоделството и годишна програма за финансиска поддршка на руралниот развој за спроведување на националната програма од ставот (1) на овој член.

(4) Предмет на уредување на програмите од ставот (3) на овој член е и доделувањето на државната помош, доколку поинаку не е уредено со одредбите од членовите 93, 93-а, 94, 94-а, 95, 96, 97, 98, 99, 100, 101, 102, 103, 104, 105, 106, 107, 108, 109 и 110 на овој закон.

(5) Националната програма од ставот (1) на овој член се донесува најдоцна до 30 септември во годината пред започнување на периодот за кој е изготвена.

(6) Годишните програми од ставот (3) на овој член се донесуваат најдоцна до 31 јануари во годината за која се изготвени.

Корисници на средства

Член 14

(1) Право на користење на средствата согласно со овој закон имаат земјоделски стопанства запишани во регистарот од членот 15 на овој закон и други корисници и земјоделските задруги регистрирани согласно со Законот на земјоделски задруги под услови и на начин пропишани со овој закон.

(2) Корисниците на средствата од Програмата за финансиска поддршка во земјоделството за 2017 година и Програмата за финансиска поддршка во земјоделството за 2018 година и Програмата за финансиска подршка на руралниот развој за 2017 година и Програмата за финансиска подршка на руралниот развој за 2018 година, освен корисниците на помош за загуби предизвикани од приподни непогоди и неповолни климатски настани и корисниците на дополнителна помош за исплата на загуби предизвикани од природни непогоди и неповолни климатски настани треба да ги имаат подмирено сите финансиски обврски утврдени во членот 14-а став (2) од овој закон.

(3) По исклучок од став (2) на овој член корисниците на средствата од Програмата за финансиска поддршка во земјоделството за 2017 година и Програмата за финансиска поддршка во земјоделството за 2018 година и Програмата за финансиска подршка на руралниот развој за 2017 година и Програмата за финансиска подршка на руралниот развој за 2018 година, освен корисниците на помош за загуби предизвикани од приподни непогоди и неповолни климатски настани и корисниците на дополнителна помош за исплата на загуби предизвикани од природни непогоди и неповолни климатски настани кои имаат неподмирени, а доспеани финансиски обврски утврдени во членот 14-а став (2) од овој закон, истите треба да ги подмират под услови и начин пропишани со член 14-а од овој закон.

(4) Корисниците од ставот (1) на овој член мора да ја чуваат целокупната документација и доказниот материјал за работењето, особено во врска со исполнувањето на условите за користење на средствата и документацијата за користена финансиска поддршка и/или помош, најмалку пет години од годината во која е користена финансиската помош.

Подмирување на обврските

Член 14-а

(1) Користењето и исплатата на средствата од програмата за финансиска поддршка во земјоделството и програмата за финансиска поддршка на руралниот развој се врши откако ќе се спроведе постапка за подмирување на неплатени, а доспеани финансиски обврски на корисникот на средствата од износот на одобрената финансиската поддршка.

(2) Финансиските обврски на корисникот на средствата се по следните основи:

- обврски по основ на закуп за користење на државно земјоделско земјиште;

- обврски по основ на закупнина за користење на државни пасишта;

- обврски по однос на воден надомест;

- обврски по основ на концесија на рибите за стопански и рекреативен риболов;

- обврски по основ на концесија за давање на дивечот во ловиштата на користење;

и

- обврски по основ на даноци и придонеси за кои е надлежна Управата за јавни приходи.

(3) Неплатените, а доспеани финансиски обврски од ставот (2) на овој член се подмируваат преку Агенцијата.

(4) Агенцијата во постапката за исплата на одобрената финансиска поддршка го задржува износот на неплатените, а доспеани финансиски обврски од ставот (2) на овој член и го пренесува на сметката на субјектот надлежен за утврдување и наплата на соодветното побарување.

(5) Неплатените, а доспеани финансиски обврски од ставот (2) алинеја 1, 2, 3, 4, 5 и 6 на овој член се утврдуваат со состојба на 15 јануари во годината за која се остварува правото на финансиска поддршка.

(6) Неплатените, а доспеани финансиски обврски од ставот (2) алинеја 7 на овој член се утврдуваат со состојба на денот кога е одобрен износот на финансиската поддршка за исплата.

(7) Начинот, субјектите, евиденцијата, постапката за подмирување на финансиските обврски од износот на финансиската поддршка, начинот и формата на размена на податоците и исплатата на финансиската поддршка ги уредува Владата по предлог на министерот за земјоделство, шумарство и водостопанство и министерот за финансии.

Помош за загуби предизвикани од природни непогоди и неповолни климатски настани

Член 99

(1) Помош за загуби предизвикан од природни непогоди и неповолни климатски настани е помош на земјоделски стопанства за загубите на земјоделски растенија и животни на земјоделски имот, како и за штети на стакленици и пластеници предизвикани од неповолни временски настани.

(2) Максималната висина на помошта од ставот (1) на овој член нема да надминува 100% од утврдената загуба на приходот од продажба на земјоделски растенија и животни на земјоделски имот и штети на стакленици и пластеници.

(3) Начинот за утврдување на неповолниот климатски настан, настанатата штета, за пресметување на загубата на приходот, за пресметка на штетата од ставот (2) на овој член и постапката за исплата на помошта ги пропишува Владата, на предлог на Министерството.

(4) Максималниот износ на помошта од ставот (2) на овој член ќе се намали за:

- износот добиен во рамките на договор за осигурување и

- висината на трошоци кои не се предизвикани како резултат на неповолниот климатски настан.

(5) Пресметката на загубата се прави поединечно за секое земјоделско стопанство.

(6) Помошта се исплаќа директно на носителот на земјоделското стопанство или на организацијата на производители во која членува носителот на земјоделското стопанство.

(7) Надоместокот за загубите предизвикани од суша ќе се исплаќа само на земјоделски стопанства кои го имаат намирено надоместокот за користење на вода за наводнување.

(8) Покрај помошта доделена согласно со ставовите (1) и (2) на овој член, во зависност од висината на настаната штета, помошта може да биде и во форма на намалување, ослободување или одложување на парични обврски на земјоделските стопанства кон Министерството.

(9) Висината на настаната штета и формата на помошта од ставот (8) на овој член ја утврдува Владата на предлог на министерот.

(10) Висината на помошта од ставот (2) на овој член се утврдува согласно со Годишните програми од членот 7 став (6) од овој закон.

Дополнителна помош за исплата на загуби предизвикани

од природни непогоди и неповолни климатски настани

99-б

1. По исклучок од членот 99 од овој закон Владата на Република Македонија може да донесе Одлука за дополнителна помош за исплата на загуби предизвикани од природни непогоди и неповолни климатски настани и на лица кои не се корисници на средства согласно членот 14 од овој закон.
2. Во одлуката од ставот 1 на овој член ќе се утврди максималната висина на помошта која не смее да надминува 100% од утврдената загуба на приходи од продажба на земјоделски растенија и животни на земјоделски имот и штети на стакленици и пластеници согласно прописот од член 99 став (3) од овој закон.
3. Дополнителната помош од ставот 1 на овој член ќе се исплаќа како мерка предвидена во годишната програма од член 7 став (6) на овој закон.“